|  |  |
| --- | --- |
| Faamatalaina o le  Assisted Dying Service  Aotelega | Novema 2021 |

Ua saunia i le pepa faamatala lenei se aotelega o le assisted dying service (auaunaga fesoasoani ia maliu) o lo o faia i totonu o Niu Sila mai le aso 7 Novema 2021.

O le assisted dying (fesoasoani ia maliu) o se mataupu maaleale ma e ono faigata mo nisi tagata. Afai o lou faitau ai i faamatalaga nei ua tutupu a‘e ai ma lagona pagatia ia te oe, o lo o maua le lagolagosua. E mafai ona e vili pe text le [1737](https://1737.org.nz/) e aunoa ma se tupe e totogi e te talanoa ai i se faufautua a‘oa‘oina i so o se taimi.

I totonu o faamatalaga nei, o le upu ‘tagata’ e faasino i se tasi e ono talosaga le assisted dying. E iai tulaga e matua‘i tapu ai le faataunuu o le assisted dying, ma e lē o tagata uma o faataotolia i se faama‘i o le a maliu ai e agavaa mo le auaunaga lenei. O le assisted dying o se tasi o auala mo tagata e faauma ai lona soifua. E lē suia ai isi tausiga o le soifua mo se tasi ua lata ina maliu.

O le assisted dying o se filifiliga patino i le tagata na te faia mo ia lava. E tatau ona tuuina atu se talosaga mo lenei auaunaga e aunoa ma le faamalosia o le tagata e se tasi lava.

E maua nisi faamatalaga e uiga i le assisted dying service i le [upegatafailagi a le Matagaluega o Soifua Maloloina](https://www.health.govt.nz/ADS).

## Faamatalaina o le assisted dying

### Otootoga

O le assisted dying o se auaunaga fou tau soifua maloloina i totonu o Niu Sila ma na faailoa i le mae‘a ai ona faaali o le lagolagosua a le mamalu o le atunuu i le pelepesite na faia i le palota tele 2020.

O lo o folasia i le End of Life Choice Act 2019 (le Tulafono) tulaga o faagasolo ai le maua o le auaunaga assisted dying. O lo o folasia i le Tulafono tulaga e agavaa ai, o le faagasologa o le iloiloga ma auala e puipuia ai mo le assisted dying service. E faatulafonoina le assisted dying i totonu o Niu Sila mai le aso   
7 Novema 2021.

### O le assisted dying o se tasi o auala mo se tagata ua lata ina maliu

O le assisted dying o lona uiga o se tagata ua faataotolia i se faama‘i o le a maliu ai ma ua ausia tulaga e agavaa ai ma e mafai ona ia talosaga mo fualaau e faauma ai lona soifua.

E lē suia e le assisted dying service isi tausiga mo se tasi ua lata ina maliu, e pei o le palliative care. O se isi lea auala e mafai ai e se tasi ua faataotolia i faama‘i o le a maliu ai ma e patino lava tulaga e faataunuu ai.

O le palliative care o tausiga e pulea ai le tiga ma āuga mo tagata o faataotolia i se faama‘i ua lē mafai ona togafitia. E mafai ona saunia le tausiga lenei i le fale po o se nofoaga faapitoa, e pei o se hospice. E maua nisi faamatalaga i le [upegatafailagi a le Matagaluega](https://www.health.govt.nz/your-health/services-and-support/health-care-services/palliative-care).

Atonu o lo o faia foi isi tausiga mo le tagata o faataotolia i se faama‘i o le a maliu ai, e pei o le palliative care, ma e mafai ona faaauau pea le tausiga lenei a o faia foi ma le assisted dying service. E tusa ai ma le faagasologa o le assisted dying, o le a faamautinoa e le fomai o lo o malamalama le tagata i isi tausiga i taimi ua lata ina maliu ai.

### Ua mae’a ona saunia tulaga e faagasolo ai le mauaina o le assisted dying

O lo o folasia i le Tulafono tulaga e faagasolo ai le mauaina o le assisted dying. E aofia ai laasaga nei:

* se iloiloga a le fomai pe agavaa le tagata
* se iloiloga lona lua, a se fomai tutoatasi pe agavaa le tagata
* afai e moomia, se iloiloga a se psychiatrist pe o malamalama le mafaufau o le tagata na te faia ai se faaiuga manino
* tapenapenaga mo le assisted death, e aofia ai le filifili o le aso ma le taimi ma le auala e tuuina atu ai le fualaau
* se fomai po o se tausimai (i lalo o le faatonuga a se fomai) o faatinoa le tuuina atu o le fualaau.

O lo o maua isi faamatalaga auiliili i le pepa faamatala lenei e uiga i laasaga nei.

Matafaioi a le Matagaluega o Soifua Maloloina

O le matafaioi a le Matagaluega o Soifua Maloloina le mata‘ituina atoa ma le faatupeina o le assisted dying service. E aofia ai le mata‘ituina o le auaunaga ma le faaleleia i taimi o faia ai.

E iai le vaega faafailautusi a le Matagaluega o Soifua Maloloina e faafesootai sa‘o e le tagata, o lona aiga ma le vaega o le soifua maloloina o aofia ai.

E aofia ai le Fomai Lesitala (Assisted Dying) o se tasi o le vaega faafailautusi. Latou te siaki tulaga o faagasolo ai le tausisia o le Tulafono mo tagata taitasi ua agavaa.

### O le Support and Consultation for End of Life in New Zealand (SCENZ) Group

O le Support and Consultation for End of Life in New Zealand (SCENZ) Group o se vaega na faatulafonoina le faavaeina mo le assisted dying service. O le matafaioi a le SCENZ Group le vaaia o le lisi o faamauina ai fomai, tausimai, ma psychiatrists e saunia assisted dying services.

E mafai e le tagata ona talosaga mo se tasi o fomai o faamauina lona suafa i le lisi lea pe afai e lē mafai e lana fomai ona faatinoa assisted dying services, po o le lē manao e talanoa i lana fomai.

## Agavaa mo le assisted dying

### E iai tulaga e matua‘i faasā ma e tatau ona agavaa ai mo le assisted dying

E lē o tagata uma o faataotolia i se faama‘i o le a maliu ai e agavaa mo le assisted dying. E pei ona faamatala i le Tulafono, e tatau i le tagata ona ausia tulaga uma e mafai ai ona agavaa. E tatau i le tagata ona:

* atoa le 18 o tausaga o lona matua pe luga atu
* se sitiseni po o se tagata nofomau Niu Sila
* pagatia mai se faama‘i o le a maliu ai i totonu o le ono masina
* ua matua‘i lē mafai ona toe foi i se lelei le malosi o le tino
* ua lē gafatia le pagatia ai i tiga ma ua lē mafai ona tuuitiitia le tiga e mafai ai e le tagata ona gafatia
* malamalama le mafaufau e faia ai se faaiuga manino e uiga i le assisted dying.

E mafai e se tagata e iai se manaoga faapitoa po o se faama‘i i le mafaufau le faia i ai o le assisted dying pe afai e ausia tulaga o ta‘ua i luga. E lē mafai e se tagata ona maua le assisted dying i luga o se mafuaaga e tasi auā o lo o feagai ma se faaletonu o le mafaufau po o se faama‘i i le mafaufau, o se manaoga faapitoa po o le matua o le soifua.

### Malamalama le mafaufau e faia ai se faaiuga manino

E tatau ona iloilo pe o malamalama le mafaufau o le tagata na te faia ai se faaiuga manino e uiga i le assisted dying. O lona uiga o lo o mafai e le tagata ona malamalama, tāmau, faaaogā ma iloa le eseesega o faamatalaga talafeagai e uiga i le assisted dying, ma e mafai ona ia faailoa atu lana faaiuga i nisi o auala e mafai ai.

E tatau ona faamaonia o malamalama le mafaufau o le tagata i le taimi atoa o faagasolo ai le iloiloga ma e tatau foi ona malamalama le mafaufau i le taimi e faatino ai le assisted dying. O le uiga o lea itu afai na agavaa le tagata mo le assisted dying ae mulimuli ane ua lē malamalama le mafaufau, e lē mafai ona faataunuu le assisted dying.

E lē mafai ona faaaogā se poloaiga aloaia a o lei tulai mai se tulaga faapenei mo le assisted dying i totonu o Niu Sila. O le poloaiga aloaia o se faamatalaga o lo o faatulaga ai ituaiga togafitiga e manao i ai le tagata, o tulaga e lē manao ai, e faataunuu i le lumanai.

## Mauaina o le assisted dying

### E mafai e aiga ona lagolagoina le tagata i le faagasologa ai o le auaunaga

E tāua le pitolaau e faatino e aiga ma tagata o faia le tausiga e lagolagoina ai le tagata i le faagasologa o le auaunaga, pe afai o se tulaga lea o manao i ai le tagata. E lē moomia i le tagata ona faatalanoa le assisted dying ma lona aiga pe afai e lē o manao ai. Peitai, e fautuaina le tagata e talanoa tulaga nei ma lona aiga po o isi tagata e tāua ia te ia, ma e tatau ona iai se avanoa e mafai ai ona latou talanoa.

E ono ese le faauigaina o le aiga i tagata eseese. Atonu o aiga e faasino lea i aiga vavalalata i le tagata ma e ono aofia ai foi ma aiga potopoto, toalua, uo po o isi sui. E mafai ona aofia le toatasi pe sili atu tagata e fai ma aiga.

E ono lagolagoina e aiga se tagata ina ia:

* fesoasoani ia malamalama ma mafaufau toto‘a i auala e faauma ai lona soifua
* auai faatasi ma le tagata i aso na faatulagaina e vaai ai le fomai (e ono manao le fomai o faatinoa le siaki e talanoa na o laua ma le tagata i nisi o taimi)
* saunia tausiga e patino i le tagata, e pei o le faataele ma fafaga
* lagolagoina fuafuaga mo le assisted death
* saunia faamafanafanaga ma tausiga faaleagaga
* tuuina atu tausiga ma le lagolagosua i le taimi o tuuina atu ai le fualaau.

### E tatau ona afua mai i le tagata le amata faatalanoa o le assisted dying

E tatau ona afua mai i le tagata le amata faatalanoa o le assisted dying ma se tasi o lana vaega o faia le tausiga tau soifua maloloina mo ia. E lē mafai e se sui o le soifua maloloina ona fautuaina le auala lea o se tasi o faiga e maliu ai.

E mafai e le tagata ona ia amata faatalanoa le assisted dying ma so o se tasi o lana vaega o faia le tausiga tau soifua maloloina, ae e sili ai le talanoa i le fomai, talu ai na o fomai e mafai ona amataina le faagasologa o le iloiloga o lo o folasia i le Tulafono.

E tatau i le tagata ona manino lelei o lo o ia sailia faamatalaga e uiga i le assisted dying. E ono fesiligia e le sui o le soifua maloloina le tagata i nisi o fesili e iloa tonu ai le mataupu o fesili ai, ma mafuaaga ua ia fia iloa ai le assisted dying.

### O le a saunia e le fomai le tausiga mo le tagata i le taimi atoa o faagasolo ai le auaunaga lenei

O le fomai (ta‘ua o le fomai o auai e faatino le galuega) e lagolagoina le tagata i le taimi atoa o faagasolo ai le faiga o le assisted dying. O le fomai o auai e faatino le galuega na te taitaiina le faagasologa o le faiga o le iloiloga, ma tulaga e iloa ai pe agavaa le tagata, e mafai ona ia fesoasoani i fuafuaga o tapena e le tagata ma lona aiga mo le assisted dying, ma e mafai foi ona faatinoa le tuuina atu o le fualaau.

O nisi o taimi o le fomai a le tagata o auai e faatino le galuega o le fomai o vaaia le tagata i le taimi nei, e pei o le fomai faaleaiga po o fomai faapitoa. Peitai, e lē o fomai uma o le a saunia le assisted dying services. E ono mafua lea tulaga ona o talitonuga patino i le tagata (tetee i luga o talitonuga malosi), pe mafua ona e lē o lava le tomai po o le malamalama i le mataupu.

Afai e lē o saunia e le fomai a le tagata assisted dying services, e tatau i le fomai ona:

* faamatala mafuaaga na te lē saunia ai le auaunaga
* fesootai le tagata ma se fomai e mafai ona auai e faatino le galuega, po o le faailoa i le tagata e mafai ona ia talosaga i le SCENZ Group mo le igoa ma faamatalaga e faafesootai ai se fomai ua malie e saunia assisted dying services.

E mafai i le tagata ona faafesootai le SCENZ Group i le 0800 223 852 mo fesoasoani e saili ai se fomai o saunia assisted dying services. O le a galulue faatasi le Matagaluega o Soifua Maloloina ma le SCENZ Group e fesoasoani e fesootai le tagata ma se fomai talafeagai e mafai ona auai e faatino le galuega.

E mafai foi e le tagata ona filifili na te faafesootai sa‘o le SCENZ Group e aunoa ma le faatalanoa o le mataupu lea ma le vaega o le soifua maloloina o faia le tausiga mo ia.

O isi fomai o aofia i le assisted dying service

O le a iloiloina ma lagolagoina le tagata e isi fomai a o savalia le faagasologa o tausiga o faia mo ia.   
  
Afai e manatu ai le fomai o auai e faatino le galuega e agavaa le tagata, ona fai lea e se fomai tutoatasi lona lua (e ta‘ua o le fomai tutoatasi) le iloiloga mo le tagata. Afai e manatu ai se tasi o fomai nei po o fomai uma e lē o malamalama le mafaufau o le tagata e faia ai se faaiuga, e ono faatino loa lea e se psychiatrist le iloiloga lona tolu. O le psychiatrist o se fomai e faapitoa lava mo le mafaufau.

O le fomai tutoatasi ma le psychiatrist, pe a moomia, o ē o faamauina suafa i le lisi o umia e le SCENZ Group.

E ono mafai foi e le tagata ona talia le auai ai o le tausimai (e ta‘ua o le tausimai o auai e faatino le galuega) o aofia i le tausiga mo ia. O le a galulue faatasi le tausimai o auai e faatino le galuega ma le fomai a le tagata o auai e faatino le galuega, ma e mafai ona fesoasoani i fuafuaga o saunia e le tagata ma lona aiga e fesootai i le assisted death, ma e mafai ona faatino le tuuina atu o le fualaau pe afai o se tulaga lea na filifili i ai le tagata.

E ono saunia foi e le vaega o le soifua maloloina o faia le tausiga mo le tagata lagolagosua i vaega eseese, e pei o le saunia o faamatalaga po o le fesoasoani ia i latou ma lona aiga e faatulaga se fuafuaga. Peitai, e lē avea ai le tulaga lea ma vaega o le faagasologa aloaia mo le assisted dying.

### E leai se tupe e totogi mo le assisted dying service

E lē moomia e le tagata ona totogi se tupe e vaai ai le fomai po o fualaau o vaega o le assisted dying service. E ono moomia pea e le tagata ona totogi mo isi mea o se vaega o le tausiga tau soifua maloloina atoa. E aofia ai vaega nei:

* o le tupe e totogi ai le vaai o le fomai faaleaiga mo se uluai faatalanoaga e uiga i le assisted dying (tusa lava pe afai e mulimuli ane ua avea ai le fomai faaleaiga ma fomai o auai e faatino le galuega)
* o le tupe e totogi ai le vaai o le fomai faaleaiga e lē fesootai ma le assisted dying service (tusa lava pe afai e avea ai le fomai faaleaiga ma le fomai o auai e faatino le galuega)
* o tupe faaalu mo fualaau na faatonuina e le fomai e moomia mo le tausiga tau soifua maloloina atoa o le tagata e pei o fualaau mo le tiga.

E tatau i le tagata ona faaauau pea ona talanoa i le fomai faaleaiga po o isi mai le vaega o le soifua maloloina o faia le tausiga mo ia e uiga i nisi o tausiga tau soifua maloloina na te ono moomia a o faagasolo ai le assisted dying, ma o le a saunia le tausiga lea e pei ona masani ai.

## O le faagasologa aloaia o le iloiloga

O lo o folasia i le tulafono le faagasologa aloaia o le iloiloga mo le mauaina o le assisted dying. E tāua laasaga nei mo le tausisia o le saogalemu o le tagata. E tatau ona faataunuu laasaga nei i le faagasologa ua faatulaga ai, ma e patino lava pepa o faamatalaga e faatumu ai laasaga taitasi e faamauina ai le faagasologa o le auaunaga.

E ono aofia i laasaga taitasi le faatulaga o se aso e tasi pe sili atu e vaai ai le fomai. E mafai e le fomai o aofia ai i laasaga taitasi ona asiasi i le tagata pe a moomia, e pei o tulaga ua lē malosi lelei ai le tagata e fealuai. E ono mafai ona vaai le fomai e aunoa ma le faafesagai (e pei o le faia i luga o le telefoni po o le video) mo nisi o laasaga e fai.

### Talosaga

E tatau i le tagata ona ia faia se talosaga aloaia i lana fomai o auai e faatino le galuega. E tusa ai ma lea faatalanoaga o le a faailoa e le fomai o auai e faatino le galuega i le tagata isi auala e maua ai le tausiga a o faasolo ina uma le soifua, ma e faamatala ai foi tulaga e mafai ai e le tagata ona suia lona mafaufau i so o se taimi e uiga i le assisted dying.

O le a fautuaina e le fomai o auai e faatino le galuega le tagata e talanoa ma lona aiga lona manaoga. O le a talanoa foi le fomai o auai e faatino le galuega i isi fomai o faia le tausiga mo le tagata, ma le aiga o le tagata (pe afai o se tulaga lea na malie i ai le tagata) e faamautinoa e lē o faamalosia le tagata e filifili le assisted dying.

O le a saini e le tagata le pepa o faamatalaga, pe afai ua manao loa le tagata e faatino le faagasologa o le auaunaga lea. E mafai e le tagata ona talosaga se tasi na te sainia mo ia pe afai e lē mafai ona ia tusi pe saini le pepa o faamatalaga. E tatau ona auai le tagata i le taimi e saini ai le pepa o faamatalaga.

### Uluai iloiloga

O le a iloiloina le tagata e lana fomai o auai e faatino le galuega e faamautinoa o lo o latou ausia tulaga e agavaa ai. E aofia ai le siaki po o malamalama le mafaufau o le tagata i se tulaga e mafai ai ona ia faia se faaiuga manino ma o lo o faia le faaiuga lenei e aunoa ma le faamalosia e se tasi.

Afai e lē o agavaa le tagata, e mafai e le fomai o auai e faatino le galuega ona faamalamalama mafuaaga, ma faamautinoa o lagolagoina le tagata ma o lo o maua isi tausiga a o faasolo ina uma le soifua.

### Iloiloga tutoatasi

Afai e manatu ai le fomai o auai i le faatinoga o le iloiloga e agavaa le tagata, o le a vaai loa le tagata e se fomai tutoatasi mo le faia o le iloiloga lona lua. E tāua le itu lea e puipuia ai tulaga ua mautinoa ai e agavaa le tagata mo le assisted dying.

E aofia ai foi i le iloiloga le siaki po o malamalama le mafaufau o le tagata i se tulaga e mafai ai ona ia faia se faaiuga manino ma o lo o ia faia le faaiuga e aunoa ma le faamalosia e se tasi.

### Iloiloga i le malamalama o le mafaufau (pe a moomia)

O nisi o tulaga, e ono vaaia foi le tagata e se psychiatrist. O le tulaga lea e tupu pe afai ua auai faatasi le fomai o auai e faatino le galuega ma le fomai tutoatasi e agavaa le tagata, peitai e iai le manatu a se tasi po o fomai uma i atugaluga i le malamalama o le mafaufau o le tagata na te faia ai se faaiuga manino.

O le a iloilo e le psychiatrist le tagata e faamautinoa ai o malamalama le mafaufau i le mataupu. O le a latou siaki foi le tagata po o ia faia le faaiuga e aunoa ma le faamalosia e se tasi. E lē siaki e le psychiatrist isi tulaga e agavaa ai.

### Faaiuga o tulaga e agavaa ai

O le fomai o auai e faatino le galuega o ia lea na te talanoa i le tagata i le taunuuga o le a maua mai i le iloiloga lona lua ma le iloiloga i le malamalama o le mafaufau, pe a moomia.

Afai e agavaa le tagata mo le assisted dying, e mafai ona amata loa le faia o fuafuaga mo le assisted death, e aofia ai le filifili o le aso ma le taimi, ma le nofoaga e manao e faia ai.

Afai e lē o agavaa le tagata mo le assisted dying, e mafai e lana fomai o auai e faatino le galuega ona faamalamalama mafuaaga, ma faamautinoa o lagolagoina le tagata ma o lo o maua isi tausiga a o faasolo ina uma le soifua.

## E mafai ona taofi le assisted dying i so o se taimi

### O le a taofi le faagasolo ai o le fesoasoani pe afai e lē o agavaa le tagata

Afai e faailoa mai i nisi o iloiloga o faia e lē o agavaa le tagata mo le assisted dying, o le a taofi loa le fesoasoani i le taimi lava lea.

Peitai, e ono mafai ona lē agavaa le tagata i le mae‘a ai o le iloiloga pe afai ua suia tulaga o feagai ai ma le tagata. Mo se faataitaiga, afai ua lē toe malamalama le mafaufau o le tagata na te faia ai se faaiuga manino ae ua uma ona faamaonia e agavaa, o le a taofi loa le faagasologa o le fesoasoani, ma o le a lē mafai ona ia maua le assisted dying.

Afai e taofia le faagasologa o le fesoasoani i so o se taimi, o le a faamatala e le fomai o auai e faatino le galuega (po o le tausimai o auai e faatino le galuega pe afai e iai se tausimai a le tagata) mafuaaga i le tagata ma lona aiga.

### O le a taofi le faagasolo ai o le fesoasoani pe afai na faamalosia le tagata

Na o le tagata e faia i ai le fesoasoani na te filifili e fai le assisted dying. O se faaiuga e tatau i le tagata ona malamalama atoatoa i ai, ma e tatau ona ia faia lea filifiliga e aunoa ma le faamalosia e se tasi. E lē mafai e aiga, tagata o faia le tausiga ma e gafa ma le vaaiga o le soifua manuia po o ē umia le pule faaloia ona talosagaina le assisted dying mo se isi tagata. E lē mafai e se sui o le soifua maloloina ona fautuaina le auala lea o se tasi o faiga e maliu ai.

Afai o so o se taimi ua manatu ai le fomai o auai e faatino le galuega po o le tausimai o auai e faatino le galuega ua faamalosia le tagata e filifilia le assisted dying, ua tatau loa ona taofi le faagasologa o le fesoasoani ma e tatau i le fomai o auai e faatino le galuega po o le tausimai o auai e faatino le galuega ona faamatala le mafuaaga ua taofi ai i le tagata.

### O le a taofi le faagasologa o le fesoasoani pe afai ua suia le mafaufau o le tagata

E mafai i le tagata ona suia lona mafaufau i lona talia ai o le assisted dying, ma e mafai ona ia taofia le faagasologa o le fesoasoani i so o se taimi e oo atu i le taimi ua tuuina atu ai le fualaau. E tatau i le fomai o auai e faatino le galuega po o le tausimai o auai e faatino le galuega ona faamautinoa o lo o malamalama le tagata e mafai ona suia lona mafaufau.

A o lei tuuina atu le fualaau, o le a tapā e le fomai o auai e faatino le galuega po o le tausimai o auai e faatino le galuega le tagata po o manao e tuuina atu ia te ia le fualaau. E mafai e le tagata ona ia filifili le tasi o auala e tolu:

* tuuina atu ia te ia le fualaau i le taimi lea
* tolopō le tuuina atu ia te ia o le fualaau i se isi aso (i totonu o le ono masina mai le aso na muai filifilia)
* faalēaogāina lana talosaga mo le assisted dying.

## Tapenapenaga mo le assisted dying

Afai e agavaa le tagata mo le assisted dying, e tele faaiuga e fai, e aofia ai faaiuga e uiga i le tausiga tau soifua maloloina e faia mo ia ma faaiuga e uiga i mea e tāua i le tagata ma lona aiga i le taimi ua maliu ai. O le a saunia e le fomai o auai e faatino le galuega po o le tausimai o auai e faatino le galuega fautuaga ma le lagolagosua o se vaega o tapenapenaga nei.

O le a fautuaina e le fomai o auai e faatino le galuega po o le tausimai o auai e faatino le galuega le tagata e talanoa ana fuafuaga ma faaiuga ma lona aiga. E ono tele faatalatalanoaga e faia e tapena i ai mo tulaga nei, ma e mafai e le tagata ma lona aiga ona fesili i mea o fia malamalama ai po o le tapā o nisi faamatalaga pe a moomia.

### Malilie i le aso ma le taimi

A faailoa e le fomai o auai e faatino le galuega i le tagata ua ia agavaa, o le taimi foi lea e talanoa ai i aso ma taimi e ono faataunuu ai le assisted dying.

O le a tuuina atu e le fomai o auai e faatino le galuega fautuaga ma e faalagolago i le umi e soifua ai le tagata. E ono faia foi se faatatau talafeagai ai, e pei o tulaga e manao ai nisi o le aiga e fia malaga mai e vaai le tagata a o lei maliu.

O le a filifili e le tagata le aso ma le taimi ma faatumu le pepa o faamatalaga e faamautinoa ai.

### O le a filifili e le tagata le auala e tuuina atu ai ia te ia le fualaau

E fa auala e faia i ai le filifiliga a le tagata mo le tuuina atu o le fualaau, ma o lo o folasia i le Tulafono.

* E mafai e le fomai o auai e faatino le galuega po o le tausimai o auai e faatino le galuega ona tuuina atu le fualaau i se tui (IV) pe inu (e aofia ai se faaga‘au e fafaga ai).
* E mafai e le tagata ona fai e ia lava le fualaau e auala atu i le IV po o le inu foi.

Afai e filifili le tagata e fai e ia lava le fualaau, e tatau ona auai le fomai o auai e faatino le galuega po o le tausimai o auai e faatino le galuega e lagolagoina le faagasologa e faia ai le fualaau.

O le a faatalanoa e le fomai o auai e faatino le galuega po o le tausimai o auai e faatino le galuega auala e filifili i ai ma faamautinoa o malamalama le tagata i auala na faatalanoaina. O le a faamatala atu foi e le fomai ma le tausimai mea o le a tupu i le aso e faatino ai le assisted dying.

E iai nisi o auala e ono lē talafeagai pe lē mafai ai ona faatino ma e faalagolago i tulaga o feagai ai ma le tagata. E ono fautuaina le tagata i le auala sili ona talafeagai mo ia e le fomai o auai e faatino le galuega po o le tausimai o auai e faatino le galuega. O le a tuuina atu le avanoa i le tagata e mafaufau ma filifili ai le auala e fetaui ma ia.

### O le tele o maliu e faia i ai le assisted dying e faatino i le fale a le tagata

E masani ona filifili tagata e maliliu lava i o latou aiga, pe afai e mafai lea tulaga. O le a asiasi atu le tagata i le nofoaga o nofo ai mo le faia o le tausiga lenei e le fomai o auai e faatino le galuega po o le tausimai o auai e faatino le galuega.

Atonu o nofo le tagata i se nofoaga e lē mafai ai pe lē talafeagai ai le faia o le assisted dying, e pei o se nofoaga mo tagata matutua e lē taliaina pe lē faatinoa ai le assisted dying. Afai o le tulaga lea, o le a fautuaina le tagata i isi auala, e le fomai o auai e faatino le galuega po o le tausimai o auai e faatino le galuega, faatasi ai ma le lagolagosua a se tasi mai le vaega faafailautusi a le Matagaluega o Soifua Maloloina.

### E mafai e le tagata ona filifili po o ai tagata e auai ma tulaga o manao e faataunuu

E mafai e le tagata ona filifili pe manao i lona aiga po o isi tagata e auai i le taimi e faia ai le assisted dying. O nisi tagata e manao e auai se taitai faaleaganuu po o se taitai e tusa ai ma lana talitonuga.

E mafai foi e le tagata ona filifili nisi o tu ma agaifanua po o faiga e talitonu i ai a o lei faia po o le mae‘a ai ona tuuina atu o le fualaau. E mafai e le tagata ma lona aiga ona tapena faatasi le fuafuaga lea ma filifili tu ma agaifanua po o faiga e talitonu i ai e tāua ia i latou ma e tusa ai ma a latou tu ma agaifanua po o talitonuga. Mo se faataitaiga, e ono filifili e nisi tagata le faia o se karakia po o se tatalo, pe ta se pese pe faitau se tusi e logo mālie ia i latou.

O fuafuaga ma faaiuga uma nei o le a faatalanoa e le fomai o auai e faatino le galuega po o le tausimai o auai e faatino le galuega ma le tagata o se vaega o tapenapenaga mo le assisted death. E aogā le tulaga lea e faamautinoa ai o malamalama tagata uma i le mea o le a tupu ma o lo o amanaia ma faatumauina faaiuga ua fai e le tagata.

### Mo nisi faamatalaga

E maua nisi faamatalaga e uiga i le assisted dying service i le [upegatafailagi a le Matagaluega o Soifua Maloloina](https://www.health.govt.nz/ADS).